钦定古今图书集成/历象汇编/乾象典/第094卷
## 钦定古今图书集成/历象汇编/乾象典/第094卷

| 钦定古今图书集成 历象汇编 第九十四卷 |

| |

钦定古今图书集成历象汇编乾象典

第九十四卷目录

雪部杂录

雪部外编

乾象典第九十四卷

《诗经曹风》：“蜉蝣掘阅，麻衣如雪。”〈正义〉“《麻衣》白布衣如雪”，
言甚鲜絜也。

《小雅·采薇》卒章“惜我往矣，杨柳依依。今我来思，雨雪
霏霏。”〈大全〉春而往，冬而还。

《出车》四章昔我往矣，黍稷方华。今我来思，雨雪载涂。
〈注〉《涂》：冻释而泥涂也。〈笺〉云“黍稷《方华》”，朔方之地，六月
时也。以此时始出垒征伐𤞤狁，因伐西戎，至春冻始
释而来反，其间未有休息。

《信南山》“上天同云，雨雪雰雰。”〈注〉“同”，云云，一色也，将雪
之候如此。雰雰，雪貌。

《角弓》“雨雪瀌瀌。见𬀪曰消。”〈注〉《瀌瀌》，盛貌；𬀪，日气也。〈又〉
雨雪浮浮，见《𬀪》曰“流。”

《春秋元命苞》曰：“阴阳凝而为雪。”

《山海经·西山经》：“申首之山，冬夏有雪。”

《北山经》“小咸之山，无草木，冬夏有雪。”

《狂山》无草木，是山也，冬夏有雪。

空桑之山无草木，冬夏有雪。

《家语》：“民之弃恶，如汤之灌雪。”

《庄子马蹄》篇：“马蹄可以践霜雪。”

《陶朱公书》：腊前得两三番雪，谓之腊前三白。谚云：“若
要麦，见三白。”

《韩诗外传》：凡草木花多五出，雪花多六出，雪花曰霙。
《淮南子天文训》：“青女乃出，以降霜雪。”〈注〉青女天神青
皇女，主霜雪。

欲灭迹而走雪中，拯溺者而欲毋濡，是非所行而行
所非。

《大戴礼记·夏小正》：“农及雪泽。”言雪泽之无高下也。
《盐铁论》：“以所不睹不信人，若蝉之不知雪。”

霜雪晚至，五谷犹成。

《汉武内传》：“仙之上药，有元霜绛雪。”

《参同契》：“冰雪得温阳，解释成太元。”

《博雅释训》。霏霏雰雰，瀌瀌雪也。
《博物志》：“翟雉长尾，遇雨雪，惜其尾，栖树杪，不敢下食，
往往饿死。”

陆机《要览》九：花树生南岳，虽经雪凝寒，花必开便落，
时人谓之“应春花。”

《西京杂记》：汉董仲舒雨雹对有云：“太平之世，雪不封
条，凌殄毒害而已。”

《拾遗记》：“广延之国去燕七万，在扶桑东，其地寒，盛夏
之日，冰厚至丈，常雨青雪，冰霜之色皆如绀碧。
东海圆峤山有冰蚕，长七寸，有麟角，以雪霜覆之则
生茧，五色丝织为文绵，入水不濡。”

《广志》：“代郡阴山，四五月犹宿雪，八月末复雪。”

《荆州记》曰：“麓山有精舍，舍傍有碧石，每严冬，其上不
停霜雪。”

《宋书符瑞志》：“草木花多五出，雪花独六出。”

《述异记》：“嵰州去玉门三千里，地寒多雪，著木石之上，
皆融而甘，可以为果。”

《新论》处：“绣户洞房，则蓑不如裘；被雪沐雨，则裘不如
蓑。以此观之，适材所施，随时成务，各有宜也。”

《齐民要术》：“三月以原蚕矢杂禾种种之，则禾不虫。亦
可用雪汁。雪汁者，五谷之精也，使稼耐旱。常以冬藏
雪汁，器盛埋于地中，治种如此，则收常倍。”

冬雨雪止，辄以蔺之掩地雪，勿使从风飞去，后雪复
蔺之，则立春保泽，冻虫死，来年宜稼。得时之和，适地
之宜，田虽薄恶，收可亩十石。

冬月大雪时速，并力推雪于坑上为大堆。至春草生，
瓜亦生茎叶，肥茂异于常者。

《乐府古题》“《苦寒行》，晋乐奏魏武帝北上太行山，备言
冰雪溪谷之苦。或谓《北上行》，盖因魏武帝作此词，今
人效之。”

《元和郡国志》：“岷山，即汶山也，南去青城石山百里，天
色晴明，望见成都山岭停雪，常深百丈，夏月融泮，江
川为之洪溢，即陇之南首也。”

《酉阳杂俎》：《南史》言宋明帝恶言，白问金楼子，言子婚
日，疾风雪下，帏幕变白，以为不祥，知俗忌白久矣。
白符芝大雪而华。

《两同书》：冰雪者，无逾时之坚也。若藏之于阴井，庇之
于幽峰，则苟涉盛夏，未闻其消解也。夫冰雪之性，非
不液矣，竟以遐延，岂天使之然哉？果以养之所致也《云仙杂记》：长安冰雪，至夏月则价等金璧。白少傅诗
名动于闾阎，每需冰雪，论筐取之，不复偿价，日日如
是。

兼明书《雪赋》云：“君宁见阶上之白雪，岂鲜耀于阳春？”
臣铣曰：“鲜，寡也。雪之光辉，岂寡于阳春也？”明曰：“下文
云：‘元阴凝沍，不昧其洁；太阳辉耀，不固其节’。则鲜谓
鲜明也。言雪当见日而消，不能鲜明光辉于阳春也。”
《沙洲记》：“自龙涸至大浸川一千九百里，夜肃肃，常有
风寒。七月雨便是雪，遥望四山，皓然皆白。”

《煎茶水记雪水第二十》：“用雪不可太冷。”

《朝野佥载》：正月见三白，田公笑吓吓。又西北人谚曰：
“要宜麦，见三白。”谓三度见雪也。

《全唐诗话》：柳宗元《雪》诗云：“千山鸟飞绝，万径人踪灭。
孤舟蓑笠翁，独钓寒江雪。”视郑谷“乱飘僧舍”之句不
侔矣。

《墨客挥犀》：“蝗喜旱而畏雪，雪多则入地愈深，不复能
出。”

《徂异记》：“有积雪久不消，掘地得金羊玉马，高三尺许。”
《邻几杂志》：“峨嵋雪蛆，大治内热。”

疑孟《孟子》云：“白羽之白犹白雪之白，白雪之白犹白
玉之白。”告子当应之云：“色则同也，性则殊矣。”羽性轻，
雪性弱，玉性坚，而告子亦皆然之，此所以来犬牛人
之难也。孟子亦可谓以辩胜人矣。

《云笈七签》诸家气法，敢问盛冬风雪寒时，鼓声动，须
要入朝，若何咽即能御得此极寒风雪气？答曰：“但用
和气运想，使周身而行，风雪亦不能为害。”

若见素雪，当愿一切常居洁白，逍遥自在。

《埤雅说文》曰：凝雨，说物者从彗，盖雪，雨之可扫者也，
亦能净坋秽，若彗。所谓以黍雪桃者，以净为义。《诗》曰：
“雨雪瀌瀌，见𬀪曰消；雨雪浮浮，见𬀪曰流。”言君子体
道在上，而小人之类易消如此。𬀪，日气也。《纂要》曰：日
光曰景，日影曰晷，日气曰𬀪，日初出曰明，日昕曰晞，
日温曰煦，在午曰亭午，在未曰昳，日晚曰旰，日将暮
曰薄暮。《诗》曰：“上天同云，雨雪雰雰，益之以霡霂，既优
既渥，既霑既足。”雰雰，盛也，三农之事，雪则欲盛而遍
也，雨则欲微而润也。盖丰年之冬必有积雪，而其春
必有小雨，故是诗雨言小，雪言盛也。雪则欲其盛矣，
然又欲其泽浸之甚周也，故继之曰“既优既渥。”雨则
欲其微矣，然又欲其膏润之仅足也，故继之曰“既霑
既足。”盖骤雨不如久雪之入土深，且无泛溺，又可以
覆阳于根箸。《汜胜之书》曰：“雪者五谷之精，取汁以渍
原蚕之沙，和谷种之，奈旱。”今雪寒甚则为粒，浅则成
华，华谓之霙。《韩诗外传》云：“雪华曰霙。”凡草木华多五
出，雪华独六出是也。《诗》曰：“如彼雨雪，先集维霰。”言雪
之所加，物有死者，霰其先至者也。霰至则危亡之兆
见矣。霜霰，阴刚之微也，霜集而后坚冰至，霰集而后
雪至，故《诗》《易》以为始乱之象。《尔雅》曰：“雨”为《霄雪》，
从𬀪省，霄从“消”省。《诗》曰：“见𬀪曰消。”盖雪以微温抟之，
故散而成。郭璞所谓冰雪杂下，谓之消雪是也。《说
文》曰：“霰，稷雪也。”闽俗谓之米雪，言其霰粒如米。所谓
稷雪，义盖如此。今名涩雪，亦曰湿雪。然腊雪握之辄
聚，立春以后不复可抟，略如霄雪，亦以微温抟之故
也。《里语》以为春雪不能蠲压瘴疠，其以此乎？《夏小正》
曰：“农及雪泽。”言雪泽之无高下也。

犬喜雪，马喜风，豕喜雨。

《画墁录》：临江之上一处，当大山中，西望雪山，日晃如
银，其高无际，出众山上。居人曰：“此雪山佛居也。有狮
子，人常见之，非西域雪山”，是蜀所记。无忧城东北望
陇山，积雪如玉也。

《志林》：“临皋亭下八十馀步，便是大江，其半是峨嵋雪
水。吾饮食沐浴皆取焉，何必归乡哉！”

《物类相感志》：“螺蛳畏雪。”

《竹坡诗话》：郑谷《雪诗》，如“江上晚来堪画处，渔人披得
一蓑归”之句，人皆以为奇绝，而不知其气象之浅俗
也。东坡以谓此小学中教童蒙诗，可谓知言矣。然谷
亦不可谓无好语，如“春阴妨柳絮，月黑见棃花”，风味
固似不浅。惜乎其不见赏于苏公，遂不为人所称耳。
《石林诗话》：诗禁体物语，此学诗者类能言之也。欧阳
文忠公守汝阴，尝与客赋雪于聚星堂，举此令往往
皆阁笔不能下，然此亦定法，若能者，则出入纵横，何
可拘碍？郑谷“乱飘僧舍茶烟湿，密洒歌楼酒力微”，非
不去体物语，而气格如此其卑。苏子瞻“冻合玉楼寒
起粟，光摇银海眩生花”，超然飞动，何害其言？“玉楼”、银
海，韩退之两篇，力欲去此弊，虽冥搜奇谲，亦不免有
“缟带银杯”之句。杜子美“暗度南楼月，寒生北渚云”，初
不避云“月”字。若“随风且开叶，带雨不成花”，则退之两
篇工，殆无以愈也。

《蠡海集》：或曰霜能杀物，雪能养物，何也？盖雪生于云，
霜则无云，霜杀物，露滋物，何也？盖霜历阴位，露历阳
位，是以春霜亦不杀，秋露亦不生。

雪为阴之极，全得水之成数，雪花每每见六出，霜雪者，雨露之凝结，水从金生，气盈而见母，是以霜雪色
皆白也。

雪者，雨之凝也。因高而寒极，故雨凝而为雪也。其雨
雪相杂者，云有高低之异也。低者则为雨，高者则为
雪。

《漫叟诗话》：临川爱眉山雪诗能用韵，如云：“冰下寒鱼
渐可乂。”

《周益公日记》：“清明断雪，谷雨断霜。”

《桂海杂志》：“南州多无雪霜，草木皆不改柯易叶。独桂
林岁岁得雪，或腊中三白，然终不及北州之多。”灵川、
兴安之间，两山蹲踞，中容一马，谓之“严关。朔雪至关
辄止，大盛则度送至桂林城下，不复南矣。”

《老学庵笔记》：《嘉祐杂志》云：“峨嵋雪蛆治内热。”予至蜀，
乃知此物实出茂州雪山。雪山四时常有积雪，弥遍
岭谷，蛆生其中。取雪时并蛆取之，能蠕动，久之，雪消
亦消尽。

两钞《摘腴》雪多作于戊己日。尝考丁亥冬雪，率多近
戊子。十二月八日己未雪，十八日己巳夜雪，二十七
日戊寅夜雪，大率丙子、戊己皆雪日也。

稷雪米雪《毛诗传注先集》“维霰曰霰”，稷雪也，或谓之
米雪，谓其粒若稷米然。

《容斋三笔》：张元有《雪》诗曰：“五丁仗剑决云霓，直取银
河下帝畿。战死玉龙三十万，败鳞风卷满天飞。”吴诗
独不传，观此数联，可想见其人非池中物也。

《容斋四笔》：严有翼辨坡谓雪诗云：“‘飞花又舞谪仙檐’。
李太白本言‘送酒’”即无雪事，“水底笙歌”蛙两部，无“笙
歌”字。殊不知坡借花咏雪，以鼓吹为笙歌，正是妙处。
《闻见录》：荆公尝以“力去陈言夸末俗，可怜无补费精
神”薄退之。然其咏雪则云：“借问火城将策试，何如云
屋听窗知。”皆用退之句也。

《纬略》：单于幽苏武，置大窖中，绝不与饮食。雨大雪，武
卧啮雪与毡毛并咽之。羌寇张掖，段颎下马大战，羌
亦引退。颎追之，且𩰚且行，昼夜食雪四十馀日。陈删
诗：“食雪天山近，思归海路长。”王维诗：“路绕天山雪，家
临海树秋。”温庭筠诗：“红泪文姬洛水春，白头苏武天
山雪。”三诗皆用苏武事，而庭筠末句甚奇。

《挥麈前录》：金岭温岭多雨雪，上有龙王刻石记云“小
雪山也。”岭上有积雪，行人皆服毛罽。

《高昌》，其地“南距于阗，西南距大石波斯，西距西天。步
露沙、雪山、葱岭，皆数千里，无雨雪而热极。”

《希通录》：雪山、祁连山、白山，其实天山。明帝击破白山
虏于蒲类海上。章怀注曰：“此山冬夏有雪，故曰白山，
匈奴谓之天山，过此皆下马拜焉。”杜诗注：天山即祁
连山，在伊州，一名雪山。其名虽四，其实则一。

《方舆胜览燕山八景》，其一为“西山晴雪。”

《癸辛杂识》：“西域雪山有万古不消之雪，冬夏皆然。中
有虫如蚕，其味甘如蜜，其冷如冰，名曰冰蛆，能治积
热。”

杜南谷云：“梅花却无仰开者，盖亦自能巧避风雪耳。”
验之信然。

《贵耳集》：南宫舍人果是不好作的官职，每岁贺雪表
尤难下笔。曾有一联云：“普天咸有，率土莫非。”何等语
也。

《鸡林类事方言》：“雪曰嫩雪，下曰嫩耻。”

《扪虱新话》：“撒盐空中，此米雪也；柳絮因风起，此鹅毛
雪也。”然当时但以道韫之语为工。予谓诗云：“相彼雨
雪，先集维霰。”即今所谓米雪耳。乃知谢氏二句，当各
有谓，固未可优劣论也。东坡遂有“柳絮才高不道盐”
之句，此岂是图对偶亲切耶？

《唐锦梦馀录》：“草木之花皆五出，而雪花独六出。先儒
谓地六为水之成数，雪者水结为花，故六出。”然至春
则雪皆五出，岂春雪独非水所结耶？恐未为定论也。
赞宁《物类相感志》雀之属，飞则鸣，行则摇，俗呼
为“雪姑。”其色苍白似雪，鸣则天当大雪，极为征验。
《云烟过眼录》：范宽《雪景》五幅，阔景甚伟。

《赏心乐事》：正月“安闲堂扫雪”，十一月“群仙绘幅楼前
观雪，十二月南湖赏雪，瀛峦胜处观雪。”

《浩然斋视听抄》雪多作于戊己日。尝考丁亥冬雪，率
多馀。近戊子，十二月八日己未雪，十八日己巳夜雪，
二十七日戊寅夜雪，大率丙、丁、戊子皆雪日也。赵云
洲云：“凡遇戊午、己未日，天必变雨，或遇亢、壁二宿直
日则可免，馀宿不可免。”

《辍耕录》：白湛渊先生《续演雅发挥》云：“两驼侍雪立，终
日饥不起，一觉沙日黄，肉屏那足拟者。沙漠雪盛，命
两驼趺其旁，终夜不动，用断梗架片毡其上，而寝处
于下，煖胜肉屏，且不起心兵也。”

《便民图纂》：二月宜连霜。谚曰：“一夜春霜三日雨，三夜
春霜九日晴。”

《夷俗考》：“大食国多风雪，冰厚丈馀。”

就《日录》：夏月露卧，偶夜露下而失覆，则梦雪降。

衙门致斋，青衣角带办事。

《御龙子集》：“雪其雨之所凝乎，气润而不杀。”

《丹铅总录》：“霄”、“雪”两字，音义皆异。霄字从䏌，音屑。《说文》
两。为霄，徐铉《注订》《说文》误以䏌为肖，遂为臆说云：
“霄雪著物则消。”此说可笑。雪岂有著物不消者乎？霰
雪与片雪同一性也。即霰也。《尔雅》两。为霄。”注：“冰
雪杂下，谓之霄雪。”《说文》：“霰，稷雪也。”陆佃云：“闽俗谓之
冰雪，今名涩雪。与霄音相近也。”《诗补传》曰：“粒雪。”郭璞
《尔雅注》谓雨杂下也。雪初作来成花，圆如稷粒，撒而
下。杜子美诗所云“带雨不成花”，俗谚云：“夹雨，夹雪也。”
《春秋纬》曰：“盛阳之气，温暖为雨；阴气薄而胁之，则合
而为雹；盛阴之气，凝滞为雪；阳气薄而胁”之，则散而
为霰。《韩诗》：“相彼雨雪，先集维霰。”薛君曰：“霰，霙也。”夏侯
孝若《寒雪赋》曰：“集洪霰之淅沥，焕摧磊之霍索。”谢希
逸《雪赋》曰：“霰淅沥而先集，雪纷糅而遂多。”古诗咏霰
云“雪花遣汝作先锋”是也。以此证之，霄与霄迥不同
矣。霄从肖，近天气也。扬雄赋“腾清霄而轶浮景。”陶潜
诗“川涤馀霭，宇叆微霄。”《道书所称九霄、青霄、赤霄、紫
霄、绛霄、元霄之属，与“霰霄字音义何啻千里。

琼，赤玉也。谢希逸《雪赋》：“林廷琼树”，世岂有赤雪耶？李
义山“已随江令夸琼树”，李长吉诗“白天碎碎堕琼芳”，
相承误用，皆不考之过也。

《云南山川志》：“雪山在丽江府西北，一名玉龙山，上插
云汉，下临丽水，山巅积雪，经春不消。”
《榕城随笔》：“漳于八闽为极南，得气最煖，其人生不识
霜雪之状。”

《篷窗续录》：尝谓“泉石竹树，地之四美；霞月雨雪，天之
四美”，非山居人恶能领略其妙。

《滇行纪略》：“滇南最为善地，严冬虽雪满山头，而寒不
侵肤，不用围炉服裘。”

《觞政》“醉雪”宜夜消其洁也。

《眉公笔记》：古今雪诗甚多，独中峰老衲一偈云：“冻云
四合雪漫漫，谁解当机作水看。只为眼中花未瞥，启
窗犹看玉琅玕。”

销夏长江万里，人言出于岷山，而不知元从雪山万
壑中来。山亘三千馀里，特起三峰，其上高寒多积雪，
朝日曜之，遥望晃若银海。杜子美《草堂》，正当其胜，故
其诗曰：“窗含西岭千秋雪”，正是谓也。

立夏之日，服《飞雪散》，则不热。

蜀中气暖少雪，一雪则山上经年不消，山高故也。大
理点苍山即出屏风石处，其山阴崖积雪中尤多。每
岁五六月，上人夜入山取雪，五更下山卖，市中人争
致之。

《脉望白玉蟾》云：“虚室生白，谓之白雪；心地开花，谓之
黄芽。”

岩栖幽事，雪景莫若山，山雪莫若月下。余尝目击而
赋四言诗云：“夜启岩牖，淡而无风。月直松际，鸡鸣雪
中。”盖寔景也。

余喜赏雪，每戏云：“古今二钝汉，袁安闭门，子猷返棹，
底是避寒，作许题目。”

《群碎录》：“雪多作于戊己日，凡遇戊午、己未日，天必变
雨，遇亢、壁二宿直日则免，馀宿不可免。”

《帝城景物略》：“初雪戒不入口曰毒，再雪则以炮茶，积
雪川塑于庭。”

《居山杂记》：“雪昼遐望，皆银峰玉嶂，光明照彻，迥有佳
致。及飞鸟时归，林动屑坠，纷纷点石。斯时拥炉煨榾
柮，持茗杯，阅高士传，则山家之极致也。”

寒檠肤见，蜀之犬吠日，越之犬吠雪。少史子曰：夫犬
一也，而一则吠日，一则吠雪。何也？以其见与不见耳。
《霏雪录》：老农语曰：“蝗生子，遗而入地，经大雪则入地
愈深。”东坡雪后书北台壁云：“遗蝗入地应千尺。”是也。
《野获编》：大内每雪后即于京营内拨三千名入内庭
扫雪，轮番出入，每岁俱然。亦有游闲年少代充其役，
以观禁掖宫殿者。又南京旧制，有“拣花舍人，额设五
百名。”盖当年供宗庙荐新及《玉食糠》之用，今废久
矣。“五百拣花，三千扫雪”，亦两都佳话也。

《芜史》“苍震门恒闭，遇扫雪则开。”

长松茹退《憨憨子》曰：“梅以香欺雪，雪以白欺梅。两者
各恃其所长而相欺，互不能降，故酣战而已。噫天风
忽起，雪卷花飞，则向之所恃者安在？故曰：恃长而欺
人者不能终。”

“通”红而告我者，“炽炭也”；“飘”白而告“我”者，“飞雪也。”红白
虽殊，告我则一耳。

《近峰闻略》竹未尝香也，而杜子美诗云：“雨洗娟娟静，
风吹细细香。”雪未尝香也，而李太白诗云：“瑶台雪花
数千点，片片吹落春风香。”

《遵生八笺》：“大雪中跣足做事，不可便以热汤浸洗，触
寒而回。寒若未解，不可便吃热汤，热食须少顷方可。”
孟浩然寻梅：“陶谷烹雪，风致自佳。”

《西湖志》：“断桥残雪，为十景之一《陕西通志》：“净雪石桥山之麓，有石屹然，遇大雪辄有
回风旋绕，雪不落石上。”

《嘉定县志》：“立春后遇火日落雪，则一百二十日必有
疾风骤雨，谓之雪报。”

《广东通志》：河畔雪，唐许浑诗：“河畔雪飞杨子宅。”汉议
郎杨孚，字孝元，尝树河南五鬣松于广州北岸。语在
列传。今下渡头村前即故宅，越本无雪，至此乃降，可
谓异矣。

《太公伏符阴谋》，武王伐纣，都洛邑，天大阴寒，雨雪十
馀日。甲子朝，五车骑止王门之外，武王使谒者召之，
五神皆惊而见武王，王曰：“何以教之？”神曰：“天伐殷立
周，谨来受命。”

《拾遗记》：“穆王东至大。”之谷，西王母来进《嵰州甜雪》。
灵王时有苌弘能招致神异，王乃登台，望云气蓊郁，
忽见二人乘云而至，须发皆黄，非世俗之类也。乘游
龙飞凤之辇，驾以青螭，其衣皆缝缉毛羽也。王即迎
之上席。时天下大旱，地裂木燃，一人先唱，能为雪霜，
引气一喷，则云起雪飞，坐者皆凛然，宫中池井，坚冰
可琢。

《搜神后记》：钱塘人姓杜，船行时大雪，日暮，有女子素
衣来岸上，杜曰：“何不入船？”遂相调戏，杜阁船载之，后
成白鹭飞去。

《佛国记》：葱岭冬夏有雪，又有毒龙，若失其意，则吐毒
风雨雪、飞沙砾石。遇此难者，万无一全。彼土人人即
名为雪山人也。

冬月，法显等三人南度小雪山。雪山冬夏积雪，山北
阴中，过寒暴起，人皆噤战。慧景一人不堪复进，口出
白沫，语法显云：“我亦不复活，便可时去，勿得俱死。”于
是遂终。

《稽神录》：茅山道士陈某，壬子岁游海陵，宿于逆旅，雨
雪方甚，有同宿者，身衣单葛，欲与同寝，而嫌其垢弊，
乃曰：“雪寒如此，何以过夜？”答曰：“但卧无以见忧。”既皆
就寝，陈窃视之，见怀中出三角碎瓦数片，铁条贯之，
烧于灯上，俄而火炽，一室皆煖，陈去衣被乃得寝。未
明而行，竟不复见也。

《词林海错》：“庾肩吾少事陶先生，颇多艺术。尝夏夜会
客，向室嘘气成雪。”

《韩仙传》：“叔愈为考功郎中，知制诰。元和十二年丁酉，
宪宗正旦朝贺，留宰相裴度妻父林圭及叔宴之，问
曰：‘今岁丰俭若何？叔失对曰：‘俭’。上曰：‘何以知之’？叔曰：
‘去冬无雪，故知俭’。上曰：‘可祷乎’？叔曰：‘人主至诚，荧惑
失度，尚从之，况雪乎？时讽谏耳，不意宪宗出旨，遂的
限于叔三日精祷致雪。叔大惶措，予喜曰：‘叔可度矣’’’。”
时高第百馀日，肆雌黄老氏之教，言必深恶。予遂出
榜担头曰：“卖风云雨雪。”市夫讶予妄报叔，叔收予，予
已异形。叔不能识，诘之曰：“上以年歉，预祷雪以示丰，
汝何人耶？敢言卖乎？”予鼓掌胡卢而笑曰：“人以为难，
吾身中先天坎离、太极混合乾坤，尚可巅倒，况后天
之雨雪乎？”叔曰：“汝可祈，则为我试。”予曰：“诺。”索酒大醉，
遂登坛。半日，叆云漫野，寒气侵骨，天光一合，六出立
降，深可尺许。裴张诸公大以为异。叔谬曰：“人君至诚，
人臣至专，所为耳，岂一道士之力耶？”众皆不服其论，
予大笑而退，是日拜刑部侍郎，宴贺。予谒之始也善
待，既而接待，中微语劝以急流之说，叔大怒，叱予出。
次日复谒，则已重门锁铎，不可入矣。予飞空而入，至
中霤而下。众皆惊，叔曰：“何来？”予曰：“上寿耳。”叔曰：“何贶？”
予曰：“金莲耳。”遂索火一缶，予投以丹。少顷，莲花大发，
高可三尺。碧盘宝华，靡一不具。中一叶，自然成联云：
“云横秦岭家何在，雪拥蓝关马不前。”叔视之曰：“此何
语也？”予曰：“公遭诛窜，可当验之。”叔大忌之，执予供。予
立书供状，予遂示以原形，百计喻之，终不就。予留诗
于壁曰：“我欲随公去，千言固不从。蓝关雪深处，来岁
更相逢。”叔览之，挥泣而罢。十三年戊戌，叔进吏部侍
郎。时凤翔寺塔有佛指骨放光，上遣中使迎之。叔面
诤之，上不听，罢朝。次年骨至，上留禁中二月，送诸寺，
人皆大惑。叔表谏数百言，陈梁武帝故事。上怒，收欲
诛之。宰相裴度、崔群、林圭为言，乃贬潮之刺史。叔别
家往官，经蓝关、秦岭，正值大雪，马惫于道，从者二人
皆遁去，叔独无依，待死而已。予冒雪见之，叔号呼百
状，悲喜交集，始曰：“子先言诚有验矣。予迷耳。”遂成完
诗曰：“一封朝奏九重天，夕贬潮阳路八千。本为盛朝
除弊政，敢将衰朽惜残年。云横秦岭家何在，雪拥蓝
关马不前。知汝远来应有意，好收吾骨瘴江边。”
《江淮异人录》：书生李胜常游洪州西山中，与处士卢
齐及同人五六辈雪夜共饮，座中一人偶言：“‘雪势如
此，固不可出门也’。胜曰：‘欲何之？吾能往’。人因曰：‘吾有
书籍在星子，君能为我取乎’？胜曰：‘可’。乃出门去。饮未
散，携书而至。星”子，至西山，凡三百馀里。

《云笈七签神仙感遇传》：“吉宗老者，豫章道士也，巡游名山，访师涉学，而未有所得。大中二年戊辰，于舒州
村观遇一道士，弊衣冒风雪甚急，忽见其来，投观中，
与之道室而宿。既暝，无灯烛，雪又甚，忽见室内有光，
自隙而窥之，见无灯烛而明，唯以小葫芦中出衾被
帷幄裀褥器用，陈设服翫，无所不有。宗老知其异，扣
门谒之。道士不应而寝，光亦寻灭。”

《传灯录》：“神光闻达摩大士住止少林，往彼日夕参承。
师常端坐面墙，莫闻诲励。其年十二月九日夜，天大
雨雪，光坚立不动。迟明，积雪过膝，潜取利刀，自断左
臂，置于师前。师知是法器，因与易名曰慧可。”

《云笈七签》金门皓灵皇老君纪：老君本乃灵凤之子
也，灵凤降生卫罗国，王取而蓄之。王女配瑛，常与共
戏。灵凤以两翼扇女面，女忽有胎，王因斩凤头，埋长
林丘中。女后生女，堕地能言，曰：“我是凤子，位应天妃。”
王即名曰皇妃。时天作大雪，一年不解，雪深十丈，鸟
兽饿死。王女思忆灵凤，王所杀凤，郁然而生，抱女俱
飞，径入云中。

《南溟夫人传》：“元彻、柳实同时访道，后因大雪，见一樵
叟负重凌寒，二子哀其老，以酒饮之，忽见其担上有
‘太极’字，遂礼而为师。”

《续博物志》：“南唐女冠耿先生获宠于元宗。尝于元宗
前搦雪为银铤，投红炉，淬之成金指，痕犹在。